張德裕盤谷隠居
作者：于石
朝代：宋

paragraphs: 盤谷四面環青山，晴嵐暖翠浮雲烟。
盤谷之阻多幽泉，湛然深碧蛟螭蟠。
中有華屋貯神仙，猿鳥不驚犬不喧。
竹侵行逕松礙簷，人疑無路堪攀緣。
忽聞讀書聲琅然，始信別是壺中天。
翩然振屐登其巔，仰林俯壑天地寬。
桑麻盡處開平川，千帆來往無時閑。
旁有一葉漁翁船，出沒紅蓼黄蘆邊。
呼之來泊岩下灣，就船買魚歸烹鮮。
煮茗有泉秫有田，問之世事笑不言。
家藏黄石書一編，安用李愿歸來篇。
我欲前峰卜數椽，幅巾杖屨行其間。
目送歸鴻揮五絃，閑窗靜聽松風眠。